Ясен Василев

амнезия по време на медитация

КРАЙ .

точката се взривява

и разпръсква

вселената

змиите затварят кръга

лентата на мьобиус се завърта

∞

този текст няма заглавие

заглавието е в средата

но този текст няма среда

този текст е свободен

вън от кръга

спуснете се през озоновата дупка на заека

надолу

надолу

надолу

там където животът е

там където смъртта е не

там където всичко е сюр и суб

там където там к о г а т о

ч а с о в н и ц и т е с е т о п я т

надолу

надолу

надолу

със скоростта на светлината

космическо

свободно падане

пропадане

през думите и словото

без главните букви

без препинателните знаци

през праха на звездите

през тъмната материя

през черните дупки

през мрака на нищото

през

молекули

атоми

йони

протони

неутрони

електрони

и

ядра

н

а

д

о

л

у

долу

книгите не са затворени между корици

долу

портретите не са приклещени в рамки

долу

за пиесите няма сцени

(там където животът е сцена там когато ние сме актьори)

разпръскваш се на хиляди малки молекули вода

завърташ се върху спиралата

на дезоксирибонуклеиновата киселина

която пази паметта

memento

и се изгубваш в невидимите кръгли ъгли

на освободените под и надсъзнание

колективно

погледни света през дупките на сиренето

аномалии в магнитното поле

предметите са без сенки

аз газя в облаци под дъжд от въпросителни

коридорите висят във въздуха без сгради

капят восъчните лица на халюциногенните хора

нирванно отвлечени от опиум и абсент

пясъкът изтича temporis causa

лотусът разцъфва — цветята имат очи

стигми прорязват праматерията

схизми разполовяват вселената

първоархитектът е самозазидан в кървящо лабиринтно здание

в транс в екстаз шаманите бият барабаните тъпаните и тарамбуките

с жезлите удрят жлезите на гнозиса

и хипнотично отеква ехото от пулса на вселената

тези отворени заключени врати

лодкарят и безименните сенки

мойрите без очи

съзнанието спи

слънцето угасва

минотавърът бди

нощта е без изходи

сфинксът няма отговори

~ дали ~

медът е по-сладък от кръвта

лебедите се оглеждат в слонове

статуите са взривени раздробени

жирафите горят

омарът звъни

вдигни

кой е

аз мисля

кой търсите

себе си

tu fui ego eris

сърцето ти е зло

сервирайте ми яйца на очи или очи на яйца

в чиния без чинията

всичко е едно

о каква ужасна и прекрасна есен

йон — ной

сторъките пишат автоматично

титаните рушат значения догми и табута

аквариумът прелива

потопът отмива буквите от езическите апокрифи

утопия потъва при атлантида

авалон се изгубва в мъгла

стая 101 те прибира в себе си

на тринайстия етаж лудостта е за всички

ядрата вибрират преди взрива

боб таро кристали куршуми и свещи

планетите са в конюнкция

квантовите оракули провиждат

котката в кутията не е нито жива нито мъртва

във въздуха висят усмивки

пясъкът изтича temporis causa

утробата е празна

психоза паника

пан психея

memento

ДНК

25-ти кадър

някой е разрязан от прозореца

пак ще се съедини

к о г а т о ч а с о в н и ц и т е с е т о п я т

амнезия по време на медитация

(това е заглавието)

екзод

от въпросите без отговор

всички пътища водят в устата на истината

върнете се назад

край и отначало

върху шахматната дъска

фениксът изгаря и се ражда

temporis causa

ерос е любов танатос памет

memento

самсара и кръгът отново се завърта

във вечно сътворение

бог

е

смърт

дяволът

е

време

поетът е поезия

човекът е вода

безсмъртно

творчество

свобода

да измислите

да напишете

да изиграете

да композирате

живота

музиката

ще ви води

създайте

ваша

вселена

тогава пясъкът ще изтече

тогава материята ще се влее в матрицата

тогава всичко пак ще е едно

тогава

тогава к о г а т о ч а с о в н и ц и т е с е т о п я т

8 8 8

memento

брахман брахман брахман

този текст е без край безкрай ∞ ∞ ∞

Информация за текста

© Ясен Василев

Свалено от „Моята библиотека“ [http://chitanka.info/text/10244]

Последна редакция: 2009-01-22 23:19:13

Content

Ясен Василев
амнезия по време на медитация

Информация за текста